ઉપરની દિવાલો પર ઉત્કીર્ણ શીલાઓની વચ્ચે આદિનાથ ભગવાનના દસ ભવ, પૂજ્ય સદ્-ગુરૂદેવશ્રી કાનજીસ્વામીના નવ ભવ, ‘ૐ’ તથા નંદાવર્ત સ્વસ્તીક વગેરેની સુંદર ચિત્રાવલીઓની રચના છે. નીચેની દિવાલો પર કહાનગુરૂ જીવનદર્શન, શ્રીમલ્લિનાથ ભગવાનનો પૂર્વભવ, શ્રીમહાવીર ભગવાનના દસ ભવ, તથા ધરસેનાચાર્ય આદિક દર્શનીય ચિત્રાવલી છે. વચ્ચે 8’ x 8’ નું અધ્યાત્મ સત્પુરૂષ કાનજીસ્વામીનું વિશાલ ચિત્ર તથા તેમની જીવનગાથા ઉત્તીર્ણ છે. દરવાજામાં અષ્ટમંગલ દ્રવ્ય કોતરાયેલાં છે તો છતમાં દેવ તથા હાથી ભગવાનની અર્ચના કરવા આવતા નજરે પડે છે. પ્રત્યેક પહાડના મંદિરોમાં સોનાનું કામ કરવામાં આવ્યું છે. અતિવિશાળ એવા નંદીશ્વર મંદિરમાં પ્રવેશ કરતાં જ આગંતુક ને અત્યંત શાંતિનો અનુભવ થાય છે, જાણે કે અહીંથી બહાર જ ન નીકળીએ ! આ મંદિર નિયમિત ભક્તોનાં સ્તુતિ-ગાન-પૂજાથી ગુંજતું રહે છે.